  Майя Бывальцева Экономика удысын «куартолэзь пуктэтъёсты» быдэстонъя Медиалогилэн рейтингаз 207 индексэн Удмуртия Россиын 9-тӥ инты басьтӥз. Лыдметлэн нырысетӥ чуръёсаз Тула (554,2), Рязань (519) но Ульяновск (496) улосвылъёс. Со дыре ик мерлык удысын пуктэтъёсты быдэстонъя устоосыз 10 улосвылъёс пӧлы Удмуртия ӧз шедьы. Пусъёмы, «куартолэзь пуктэтъёсты» быдэстон ужпумез ӝутӥзы Удмуртилэн тӧроезлэсь ужзэ огдырлы быдэсъясьлэн Александр Бречаловлэн Федераци Кенешлэн тӧроеныз Валентина Матвиенкоен пумиськоназ. Улосвыл кивалтӥсьлэн верамезъя, куд-ог шугъяськонъёс шоры учкытэк, косонъёс пусъем дыре быдэстэмын луозы. Элькунысь дышетонъя но тодосъя министрлэсь ужзэ быдэсъясь Алексей Шепталин азьвылгес вераз вал, дышетӥсьёслэсь уждунзэс будэтон ласянь ужпумез Удмуртия быдэстон шуыса: «Куартолэзь пуктэтъёсъя дышетӥсьёслэсь уждунэз улосвылъя шоро-куспо уждунозь вуттомы 2018-тӥ арлы». 2013-тӥ арысен 2016-тӥ арозь Удмуртиысь нылпи садъёсын ватсаса 7 сюрслэсь трос интыос кылдытэмын. Али 102 сюрс 166 покчиос нылпи садъёсы ветло. Эмчиослэн лыдзыя (10 сюрс адямилы 42,8) но шоръёзо эм ужасьёслэн лыдзыя (10 сюрс адямилы 102) улосвыл Россиын, но, Приволжск федерал округын, но умойгес адӟиське. Ватсалом, улосвыл кивалтӥсьлэсь ужзэ огдырлы быдэсъясе юнматыкузы Александр Бречалов одӥгзэ валтӥсь ужпумзэ шараяз — со азьмуртлэсь «куартолэзь пуктэтъёссэ» быдэстон. «Ваньмыз соос улонэз умойгес карон вылысь кутэмын. Солы ми саклык висъяломы», — вераз со. Тегъёс: Удмуртия нылписад уждун рейтинг экономиканоконьдонужпумъёс АлександрБречалов  